Nõukogu määrus (Euratom) nr 2587/1999,

2. detsember 1999,

milles määratletakse investeerimisprojektid, millest tuleb komisjonile teatada vastavalt Euroopa Aatomienergiaühenduse asutamislepingu artiklile 41

EUROOPA LIIDU NÕUKOGU,

võttes arvesse Euroopa Aatomienergiaühenduse asutamislepingu sätteid, eriti selle artikli 41 lõiget 1,

võttes arvesse komisjoni ettepanekut

ning arvestades, et:

(1) asutamislepingus sätestatud eesmärkide saavutamiseks tuleb komisjonile teatada uute rajatistega seotud investeerimisprojektidest ning asutamislepingu II lisas loetletud tööstusharus toimuvatest asendamistest või ümberseadistamistest, kui sellised projektid on piisavalt ulatuslikud ning kui neil võib olla otsene mõju tootmisele või tootlikkusele, järgides sealjuures tuumaohutust;

(2) komisjon vastutab näidisprogrammide korrapärase avaldamise eest vastavalt asutamislepingu artiklile 40 ja kõnealuste investeeringute koordineeritud arengu eest ning avaldab nimetatud vallas oma arvamust;

(3) kogu kütusetsüklisse, sealhulgas jäätmekäitlusesse ja tuumarajatise tegevuse lõpetamisesse tehtud investeeringud on põhimõtteliselt vajalikud tuumatööstuse laitmatuks ja vastutustundlikuks tööks;

(4) määruses nr 4 [1] sätestatud väärtusläved tuleks ajakohastada ja asendada uute väärtuslävedega;

(5) määrus nr 4 tuleks kehtetuks tunnistada ja asendada käesoleva määrusega,

ON VASTU VÕTNUD KÄESOLEVA MÄÄRUSE:

Artikkel 1

1. Isikud ja ettevõtted, kes tegutsevad asutamislepingu II lisas loetletud tööstusharudes, edastavad komisjonile asutamislepingu artiklis 42 sätestatud tähtaja jooksul oma investeerimisprojektid, mille eesmärgiks on:

a) tootmisvõimsuse loomine;

b) kvantitatiivse ja kvalitatiivse tootmisvõimsuse säilitamine;

c) tootmisvõimsuse otsene tõstmine;

d) tootlikkuse otsene tõstmine;

e) tootmiskvaliteedi parandamine;

f) kasutatud tuumkütuse või radioaktiivsete jäätmehooldusettevõtete rajamine, kaasa arvatud käitlemine, ajutine või lõplik ladustamine ja/või lõpphoiustamine;

kui lisas esitatud tabeli I tulbas loetletud tööstusharude puhul on kulud suuremad kui lisas esitatud tabeli II tulbas uute rajatiste kohta ja lisas esitatud tabeli III tulbas asendamiste või ümberseadistamiste kohta käivad vastavad summad.

2. Kui sellise investeerimisprojekti kulud, mille eesmärgiks on tuumarajatise tegevuse lõpetamine, on suuremad kui lisas esitatud tabeli III tulba vastav summa, tehakse selle kohta avaldus, mis võib piirduda põhijoonte kirjeldamisega; asutamislepingu artiklis 43 sätestatud korda ei ole vaja kohaldada.

3. Investeerimisprojektidest, mille eesmärgiks on tuumarajatise tegevuse lõpetamine ja mille kulud on väiksemad kui lisas esitatud tabeli III tulbas sätestatud väärtuslävi, teatamine on vabatahtlik; asutamislepingu artiklis 43 sätestatud korda ei ole vaja kohaldada.

4. Mis tahes liiki tuumareaktorite mis tahes kasutusega uute rajatistega seotud projektide ning selliste rajatiste asendamise, ümberkujundamise, moderniseerimise või võimsuse suurendamisega seotud projektide kohta, mille kulud on madalamad kui lisas esitatud tabelis sätestatud väärtusläved, võib vabatahtlikult teha lihtsa avalduse, milles kirjeldatakse vaid projektide põhijooni; asutamislepingu artiklis 43 sätestatud korda ei ole vaja kohaldada.

Artikkel 2

Artiklis 1 osutatud kulude arvutamisel võetakse arvesse kõiki kulusid, mis tulenevad otseselt investeerimisprojektide elluviimisest, hoolimata sellest, mis ajal sellised kulud tekkisid.

Artikkel 3

Projektidest teatamine vastavalt käesoleva määruse artikli 1 lõikele 1 hõlmab ainult asutamislepingu artiklis 43 sätestatud aruteluks vajalikke üksikasju ning eelkõige kõiki järgmisi andmeid:

a) toodete või tegevuse liik ja tootmis- või ladustamisvõimsus;

b) otseselt kõnealuse projektiga seotud kulude kogusumma;

c) projekti elluviimise tõenäoline tähtaeg;

d) rajatise varustamise ja tööga seotud väljavaated.

Artikkel 4

Euroopa Aatomienergiaühenduse nõukogu 15. septembri 1958. aasta määrus nr 4 tunnistatakse kehtetuks.

Artikkel 5

Käesolev määrus jõustub Euroopa Ühenduste Teatajas avaldamise päeval.

Käesolevat määrust hakatakse kohaldama kolm kuud pärast selle jõustumise kuupäeva.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 2. detsember 1999

Nõukogu nimel

eesistuja

E. Tuomioja

[1] Määrus nr 4, milles määratletakse investeerimisprojektid, millest tuleb komisjonile teatada vastavalt Euroopa Aatomienergiaühenduse asutamislepingu artiklile 41 (EÜT 17, 6.10.1958, lk 417/58).

--------------------------------------------------

LISA

TABEL

Märkused tabeli kohta

Igasugusel kujul tuumkütuste valmistamine (sektor nr 4) hõlmab lähtematerjalide või lõhustuvate erimaterjalide keemilist töötlemist ja rikastamist.

Heitvee/jäätmete fluoriärastus pärast rikastamist kuulub sektoritesse nr 4, 6, 8 ja 12.

Radioaktiivsete jäätmete või kasutatud tuumkütuse töötlemise, ladustamise või lõpphoiustamise ettevõtted kuuluvad sektorisse nr 12 ka siis, kui nimetatud ettevõtted ei asu ühegi teise Euratomi asutamislepingu II lisas nimetatud tuumatööstusettevõtte territooriumil.

(miljonit eurot) |

I Sektorid | II Uued rajatised | III Asendamised või ümberseadistamised |

1. Uraani- ja tooriumimaagi kaevandamine | 40 | 20 |

2. Selliste maakide rikastamine | 40 | 20 |

3. Uraani- ja tooriumikontsentraatide keemiline töötlemine ja puhastamine | 40 | 20 |

4. Igasugusel kujul tuumkütuste valmistamine | 20 | 10 |

5. Tuumkütuseelementide valmistamine | 20 | 10 |

6. Uraanheksafluoriidi tootmine | 20 | 10 |

7. Rikastatud uraani tootmine | 140 | 70 |

8. Kiiritatud kütuste töötlemine, et eraldada mõned või kõik selles sisalduvad elemendid | 140 | 70 |

9. Reaktoriaeglustite tootmine | 40 | 20 |

10. Hafniumivaba tsirkooniumi või selle ühendite tootmine | 20 | 10 |

11. Igat tüüpi tuumareaktorid igaks otstarbeks | 100 | 40 |

12. Ühe või mitme käesolevas loetelus nimetatud rajatisega seoses püstitatud seadmed radioaktiivsete jäätmete tööstuslikuks töötlemiseks | 50 | 20 |

13. Pooltööstuslikud rajatised, mis on mõeldud punktides 3–10 nimetatud tööstusharuga seotud tehaste ehitamise ettevalmistamiseks | 20 | 10 |

--------------------------------------------------